bluuebunny/crossref_metadata_2025 huggingface dataset:
Αντιμετώπιση βραχέως νευρικού ελλείμματος δια συνδυασμού τεχνικής γεφύρωσης διεπινευρικού αγωγού με τοπική εφαρμογή νευροτροφικού παράγοντα NGF-7S
Authors: Μπαρμπιτσιώτη Αντωνία
Published: August 2021

Σκοπός: Σκοπός της μελέτης αυτής είναι να εξετάσει την επίδραση του νευροτροφικού αυξητικού παράγοντα NGF στη νευρική αναγέννηση διαμέσου επινευρικού αγωγού. Η μελέτη πραγματοποιήθηκε στο ισχιακό νεύρο κονίκλου. Μέθοδος-Υλικό: 48 λευκοί κόνικλοι τύπου Νέας Ζηλανδίας χρησιμοποιήθηκαν και ταξινομήθηκαν σε δύο κατηγορίες. Την ομάδα Α, εξεταζόμενη ομάδα, την αποτελούσαν 36 πειραματόζωα και την ομάδα Β, ομάδα μάρτυρα, την αποτελούσαν 12 πειραματόζωα. Δημιουργήθηκε νευρικό έλλειμμα 10 χιλιοστών στο ισχιακό νεύρο του κονίκλου και γεφυρώθηκε με αυτόλογο νευρικό μόσχευμα στην ομάδα Β ή ομάδα μάρτυρα, και με επινευρικό αγωγό στην ομάδα Α ή εξεταζόμενη ομάδα. Ο επινευρικός αγωγός παρασκευάστηκε διαμέσου 2 επιμήκων τομών παράλληλων με το κύριο επινευρικό αγγείο, και 2 κάθετων τομών, η μία στο περιφερικό τμήμα του κεντρικού κολόβώματος 2 χιλιοστά κεντρικότερα από το άκρο του, και η άλλη σε απόσταση 12 χιλιοστών από το άκρο του. Οι επιμήκεις τομές συρράφηκαν μεταξύ τους και οι κάθετες με το επινεύριο του περιφερικού και κεντρικού κολοβώματος. Νευροτροφικός αυξητικός παράγοντας χορηγήθηκε καθημερινά στην εξεταζόμενη ομάδα για 21 ημέρες σε δοσολογία 1 μg διαμέσου υποδόριας τοποθετημένης αντλίας. Τα πειραματόζωα θυσιάστηκαν 3, 6 και 13 εβδομάδες μετεγχειρητικά. Η αξιολόγηση των αποτελεσμάτων έγινε με τη χρήση της ανοσοιστοχημείας, της οπτικής μικροσκοπίας και με ηλεκτρομυογραφική μελέτη. Αποτελέσματα: Ο επινευρικός αγωγός παρουσίασε καθόλο το μήκος του neurofilaments πρωτεΐνες. Τα αποτελέσματα από την οπτική μικροσκοπία (ο αριθμός των εμύελων ινών και η διάμετρος των νευραξόνων) στην εξεταζόμενη ομάδα ήταν στατιστικά σημαντικά καλύτερα συγκρινόμενα με τα αποτελέσματα της ομάδας μάρτυρα, (p<0.04). Συμπεράσματα: Ο νευροτροφικός αυξητικός παράγοντας NGF σε συνδυασμό με επινευρικό αγωγό που χρησιμοποιείται για τη γεφύρωση μικρών νευρικών ελλειμμάτων ευοδώνει την νευρική αναγέννηση.
Στατιστική ανάλυση και βελτιστοποίηση βιβλιοθηκών συνθετικών φασμάτων γαλαξιών και εφαρμογή στην Ευρωπαϊκή διαστημική αποστολή Gaia
Authors: Καράμπελας Αντώνιος
Published: August 2021

Η παρούσα διδακτορική διατριβή πραγματοποιήθηκε στα πλαίσια της προετοιμασίας της Ευρωπαϊκής διαστημικής αποστολής Gaia για τις ανάγκες του συστήματος Unresolved Galaxy Classifier (UGC), το οποίο πρόκειται να ταξινομήσει και να παραμετροποιήσει τα εκατομμύρια των φασμάτων γαλαξιών που πρόκειται να παρατηρηθούν (Bellas-Velidis et al. 2010, 2012; Kontizas et al. 2011), χρησιμοποιώντας συνθετικά φάσματα κατασκευασμένα με τον κώδικα PEGASE. Στόχος αυτής της διατριβής είναι η διερεύνηση της σημασίας των θεωρητικών παραμέτρων του κώδικα PEGASE και τα εύρη των τιμών για τα oποία δημιουργούνται φάσματα που ανταποκρίνονται στην πραγματικότητα. Η βιβλιοθήκη συνθετικών φασμάτων γαλαξιών των Tsalmantza, Kontizas et al.2009 βελτιστοποιήθηκε (Karampelas et al. 2010, 2011, 2012) και τα βέλτιστα συνθετικά φάσματα γαλαξιών καταλογοποιήθηκαν και αναρτήθηκαν στο Κέντρο Αστρονομικών Δεδομένων CDS Karampelas et al. 2011), όντας διαθέσιμα μέσω της υπηρεσίας VizieR (http://cdsarc.u-strasbg.fr/viz-bin/qcat?J/A+A/538/A38). Δημιουργήθηκε επίσης μία νέα περισσότερο ρεαλιστική βιβλιοθήκη συνθετικών φασμάτων γαλαξιών για τα φωτόμετρα BP/RP (λλ 330 - 1000 nm) και διερευνήθηκε η δημιουργία φασμάτων επεισοδιακής αστρογέννεσης και φασμάτων για τον φασματογράφο RVS (λλ 847 - 874 nm) του δορυφόρου Gaia (Rocca-Volmerange et al. 2011). Στην παραπάνω διερεύνηση, και πέραν των απλών στατιστικών αναλύσεων, χρησιμοποιήθηκαν οι στατιστικές μέθοδοι τεχνητής νοημοσύνης και εύρεσης προτύπων SVM και PCA.
Ανάπτυξη μεθόδων επεξεργασίας δεδομένων γεωραντάρ με τη χρήση του μετασχηματισμού S
Authors: Οικονόμου Νικόλαος
Published: August 2021

Στην παρούσα διατριβή αναπτύσσεται μεθοδολογία χρονικά μεταβαλλόμενης αποσυνέλιξης δεδομένων γεωραντάρ με την χρήση του μετασχηματισμού S. Οι τομές γεωραντάρ αποκτούν μείωση της χρονικής ανάλυσης με το βάθος, λόγω του ότι τα Η/Μ κύματα παρουσιάζουν απόσβεση, η οποία συνήθως είναι εμφανέστερη στις αρμονικές υψηλών συχνοτήτων. Κατ΄ αρχήν προτείνεται μεθοδολογία εξισορρόπησης φάσματος για την διόρθωση των κυματομορφών σχετικά με τοπαραπάνω φαινόμενο. Με την χρήση της τεχνικής αυτής αποφεύγονται τα προβλήματα των διάφορων τεχνικών αντίστροφου φίλτρου Q*, τα οποία συνοψίζονται κυρίως στην ανάγκη εκτίμησης του συντελεστή Q* και στην αστάθεια εκτίμησης αυτού με μεθόδους που βασίζονται στην κυρίαρχη συχνότητα λόγω του φαινόμενου της διασποράς. Με την χρήση της προτεινόμενης μεθοδολογίαςεξισορρόπησης φάσματος σχεδιάζεται και εφαρμόζεται ενίσχυση των πλατών των κυματομορφών στον χώρο t-f και επιλέγεται χρονικά μεταβαλλόμενο εύρος συχνοτήτων για την μείωση κυρίως του υψίσυχνου θορύβου. Απαιτείται δε πλάτος του φάσματος αναφοράς για περεταίρω μορφοποίηση του πλάτους του φάσματος της καταγραφής. Σημειωτέον, ότι μέσω της εν λόγω τεχνικής πραγματοποιείται εξισορρόπηση φάσματος σε χρονικά παράθυρα μικρής διάρκειας του κάθε ίχνουςγεωραντάρ ξεχωριστά, έτσι ώστε να είναι αποτελεσματική. Επιπλέον, δείχνεται ότι η εξισορρόπηση φάσματος είναι προαπαιτούμενο βήμα για την αποσυνέλιξη και όχι εναλλακτική μεθοδολογία για την αύξηση της χρονικής ανάλυσης, όπως αναφέρεται στην σύγχρονη βιβλιογραφία. Μετά από αποσυνέλιξη κυματιδίου, πραγματοποιείται περεταίρω διόρθωση της υπολειμματικής φάσης τωνκαταγραφών με την χρήση της μεθόδου μεγιστοποίησης της κύρτωσης. Το τελευταίο αυτό βήμα επεξεργασίας, που στην ουσία είναι αποσυνέλιξη φάσης, θεωρείται απαραίτητο ώστε το παραγόμενο αποτέλεσμα να περιγράφεται από κυματίδια μηδενικής φάσης, που προσομοιάζουν τους περιορισμένου εύρους συντελεστές ανάκλασης (band-pass reflectivity series). Η αποτελεσματικότητα της προτεινόμενης μεθοδολογίας αποσυνέλιξης φαίνεται κατ΄αρχήν μετά την εφαρμογή της σε συνθετικά δεδομένα. Εφαρμόζεται επίσης σε δεδομένα από ελεγχόμενο πείραμα και φανερώνονται οι ανακλάσεις του υδροφόρου ορίζοντα και υπερκείμενης ακόρεστης ζώνης. Η εν λόγω μεθοδολογία δοκιμάστηκε επίσης σε δεδομένα από μετρήσεις στο λατομείο Bissen, το οποίο βρίσκεται περίπου 13 χιλιόμετρα Νοτιοδυτικά του λιμανιού Sturgeon, στο Wisconsin των ΗνωμένωνΠολιτειών, φανερώνοντας ανακλάσεις που δεν ήταν εμφανείς λόγω του θορύβου και της επίδρασης της κυρίαρχης κυματομορφής. Τέλος, η προτεινόμενη μεθοδολογία εφαρμόστηκε σε δεδομένα από περιοχή με θαμμένες μεταλλικές δεξαμενές αυξάνοντας ικανοποιητικά την χρονική ανάλυση των κυματομορφών.
Ανάπτυξη εργαλείων αυτοαξιολόγησης σχολικής μονάδας με στόχο την ηγεσία για τη μάθηση
Authors: Μπινιάρη Λευκοθέα
Published: August 2021

Οι μεγάλης εκτάσεως μεταρρυθμιστικές προσπάθειες που εφαρμόστηκαν στο δυτικό κόσμο τις τελευταίες δεκαετίες δεν κατέληξαν σε θεαματικά αποτελέσματα. Μπορεί να βελτιώθηκαν οι ικανότητες των εκπαιδευτικών και να εμπλουτίστηκαν οι γνώσεις τους, αλλά δεν κατόρθωσαν να ενεργοποιήσουν τη δημιουργικότητα τους. Αντίθετα τα τελευταία χρόνια εκφράζεται η άποψη ότι εστιασμένες παρεμβάσεις στα σχολεία, που το καθένα έχει τη δική του δυναμική ενδεχομένως να λειτουργούν πιο αποτελεσματικά. Για τους λόγους αυτούς στη διατριβή αυτή διερευνώνται διαδικασίες μέσα από τις οποίες ένα σχολείο μπορεί να ενεργοποιηθεί και να προωθήσει βελτιωτικές αλλαγές αξιοποιώντας τις δικές του δυνάμεις. Γίνεται απόπειρα να διαμορφωθεί ένα σύνθετο εργαλείο,το πορτραίτο, που θα μπορούσε να συμβάλλει σε προσπάθειες αυτοβελτίωσης του σχολείου. Στόχο του έχει να παράσχει μία εικόνα του σχολείου ως προς την ηγεσία για τη μάθηση, να δημιουργήσει κουλτούρας ανοιχτής και σοβαρής συζήτησης και να βοηθήσει τα μέλη της σχολικής κοινότητας να εντοπίσουν εστίες ανάπτυξης. Συνδυάζει ποσοτικά και ποιοτικά εργαλεία, που λειτουργούν συμπληρωματικά, στοχεύει στην οικοδόμηση γνώσης και συμβάλλει στη γεφύρωση της επιστημονικής με την εμπειρική γνώση.
Μελέτη, σχεδιασμός και κατασκευή ενός νέου γενικευμένου συστήματος διαχείρισης συσσωρευτών
Authors: Χατζάκης Ιωάννης
Published: August 2021

Κεφ. 1: Εισαγωγή στη " διαχείριση συσσωρευτή" -- Κεφ. 2: Συσσωρευτές και μοντέλα συσσωρευτών -- Κεφ. 3: Εξίσωση κατάστασης φόρτισης συσσωρευτών -- Κεφ. 4: Διακοπτικοί μετατροπείς -- Κεφ. 5: Τοπολογία του προτεινόμενου BMS
Ομιλιάριον Μεγάλης Τεσσαρακοστής, ιερέως Μάρκου κυρίας Αγγέλων Χάνδακος
Authors: Αθανασιάδου-Στεφανουδάκη Δέσποινα
Published: August 2021

Aντικείμενο της διδακτορικής διατριβής είναι η μελέτη και η κριτική έκδοση του ομιλιαρίου της Μεγάλης Τεσσαρακοστής του ιερέα Μάρκου, της Κυρίας των Αγγέλων του Χάνδακα. Εξετάζεται η συλλογή ομιλιών για τη Μεγάλη Τεσσαρακοστή, από τη Δευτέρα της α΄ εβδομάδας των Νηστειών έως και τη Μεγάλη Παρασκευή. Μελετάται το γραμματειακό είδος του Ομιλιαρίου, η ένταξη του εξεταζόμενου ομιλιαρίου σε συγκεκριμένη κατηγορία-τύπο ομιλιαρίου και ειδικότερα η κριτική έκδοση του ομιλητικού κειμένου του π. Μάρκου, έπειτα από προσεκτική ανάγνωση και αντιβολή των χειρογράφων που το περιέχουν. Προτάσσεται εισαγωγή, στην οποία συζητούνται θέματα όπως είναι η χειρόγραφη παράδοση του κειμένου, το ζήτημα της χρονολόγησης και της πατρότητας του ομιλιαρίου, το ιστορικό πλαίσιο μέσα στο οποίο ζει και δρα ο συγγραφέας-συντάκτης του ομιλιαρίου, η γλώσσα, οι πηγές και η ιδιαίτερη αξία του εν λόγω ομιλητικού κειμένου. Ο ιεροκήρυκας Μάρκος (16ου αι.) αναλαμβάνει, ελλείψει συστηματικής δημόσιας ελληνορθόδοξης εκπαίδευσης και με δεδομένη την εναλλασσόμενη θρησκευτική πολιτική των Ενετών έναντι των Κρητών, να διδάξει τη γλώσσα και την πίστη στο ποίμνιό του. Ζώντας σε μια ατμόσφαιρα πολιτισμικού συγκρητισμού κατακτημένων και κατακτητών, έχοντας ποιμαντική δράση στον ορθόδοξο καθεδρικό ναό της Κυρίας των Αγγέλων του Χάνδακα και καλλιεργώντας το προσωπικό του ενδιαφέρον για τα πνευματικά, ως λειτουργός και κήρυκας του ευαγγελικού λόγου, προσλαμβάνει δημιουργικά την ομιλητική παράδοση των προκατόχων του και πρωτοτυπεί στο ύφος, στη δομή και στο περιεχόμενο του Ομιλιαρίου της Μεγάλης Τεσσαρακοστής, συμβάλλοντας καθοριστικά στην εξέλιξη του είδους.
Συγγένεια και ταυτότητα σε συνθήκες οικονομικοκοινωνικού μετασχηματισμού
Authors: Καλλίγνωμος Κωνσταντίνος
Published: August 2021

Στόχος της διατριβής είναι η περιγραφή των επιπτώσεων των οικονομικών και κοινωνικών αλλαγών σε ένα βλαχόφωνο χωριό στην Βόρεια Ελλάδα. Η μετακίνηση των βλαχόφωνων κτηνοτρόφων από τον ορεινό στον πεδινό οικισμό του χωριού, η συγκατοίκηση με τους ντόπιους και η ενασχόλησή τους με αστικά επαγγέλματα στην πόλη των Σερρών επέφεραν αλλαγές σε τομείς της κοινωνικής και πολιτισμικής ζωής.Κύριο μέλημα είναι η μελέτη, μέσα από την επιτόπια έρευνα με συμμετοχική παρατήρηση, των αλλαγών στη μορφή και το μέγεθος των βλάχικων νοικοκυριών καθώς και στις αξίες της συγγένειας. Επίσης αναλύονται οι επιδράσεις των οικονομικών αλλαγών στον τρόπο πρόσληψης της πολιτισμικής τους ταυτότητας. Πρόκειται για μια έρευνα που κινείται στα πλαίσια της ιστορικής ανθρωπολογίας με κύριο μέλημα την ανάδειξη της σκοπιάς των εθνογραφικών «υποκειμένων».
Εκπαίδευση και συμβολικός έλεγχος
Authors: Ντακούμης Βασίλειος
Published: August 2021

Κατά την τριακονταετία 1971 - 2001, σημειώνονται στην Ελλάδα σημαντικές μεταβολές, που συνδέονται με την εξέλιξη του οικονομικά ενεργού πληθυσμού της χώρας, καθώς και με την εκπαίδευση και τις σχέσεις της με την κοινωνική κατανομή της εργασίας. Η διατριβή στηρίζεται στο κεντρικό θεωρητικό πλαίσιο του Bernstein, για το ρόλο και τα χαρακτηριστικά του πεδίου του συμβολικού ελέγχου, των υπηρεσιών και των στελεχών του, κατά την περίοδο αυτή και χρησιμοποιεί, ως βασικά εργαλεία διερεύνησης, τα στοιχεία της Εθνικής Στατιστικής Υπηρεσίας της Ελλάδος (ΕΣΥΕ), τα οποία αφορούν τις απογραφές πληθυσμού των ετών 1971, 1981, 1991 και 2001. Με τον τρόπο αυτό επιχειρείται η ανίχνευση των μεταβολών, που συντελούνται στον κοινωνικό καταμερισμό της εργασίας στη χώρα μας, κατά το χρονικό μεταίχμιο απ’ τον 20ο στον 21ο αιώνα, δίνοντας έμφαση στο πεδίο του συμβολικού ελέγχου. Τα αποτελέσματα της θεωρητικής και ερευνητικής επεξεργασίας της διατριβής, κατατείνουν στην επαλήθευση της κεντρικής της υπόθεσης, σύμφωνα με την οποία, τα τελευταία ιδίως χρόνια του 20ου αιώνα, κάνει την εμφάνισή της μια ισχυρή τάση ποσοτικής αύξησης του αριθμού του οικονομικά ενεργού πληθυσμού που ασκεί επαγγέλματα, τα οποία χειρίζονται πόρους λόγου (επαγγέλματα του συμβολικού ελέγχου), σε σχέση με τα επαγγέλματα, τα οποία χειρίζονται φυσικούς πόρους (επαγγέλματα της παραγωγής). Αυτή η ποσοτική αύξηση του πεδίου του συμβολικού ελέγχου, συνδέεται με ανοδικές τάσεις εκπαιδευτικής κινητικότητας, κυρίως όσον αφορά τα επαγγέλματα που συνδέονται με τον αναπαραγωγικό ρόλο της εκπαίδευσης. Αναδεικνύεται έτσι, ο καθοριστικός ρόλος που ασκεί (θα ασκήσει ακόμη περισσότερο στο άμεσο μέλλον) η εκπαίδευση, ως μέσο μεταβίβασης της κυρίαρχης ιδεολογίας και διαμόρφωσης των συνειδήσεων. Οι ανοδικές τάσεις εκπαιδευτικής κινητικότητας των συγκεκριμένων επαγγελματικών κατηγοριών του συμβολικού ελέγχου, προμηνύουν μια νέα τάση περαιτέρω ενίσχυσης της δύναμης, που αναμένεται να αποκτήσει η γνώση, ως ρυθμιστικός παράγοντας των κοινωνικών σχέσεων στον 21ο αιώνα. Στο πλαίσιο αυτό, είναι αναγκαίο να ενταθούν οι πρωτοβουλίες σε κοινωνικό, πολιτικό και θεσμικό επίπεδο, οι οποίες θα κατατείνουν σε ένα νέο προσανατολισμό του εκπαιδευτικού μας συστήματος, ως χώρου γνώσης, επιστημονικής έρευνας, ανθρωπιστικής παιδείας και πολιτισμού.
Στρατηγικές αυτο-ρύθμισης κατά τη διδασκαλία και τη μάθηση εκπαιδευτικών και μαθητών δημοτικού στα μαθηματικά και οι σχέσεις τους με παράγοντες κινήτρων και θυμικού
Authors: Χατζησταματίου Μαρίζα
Published: August 2021

Η παρούσα διατριβή είχε ως βασικό στόχο τη διερεύνηση των πεποιθήσεων των Ελλήνων εκπαιδευτικών δημοτικού σχετικά με την αξιοποίηση στο μάθημα των μαθηματικών στρατηγικών αυτο-ρύθμισης της διδασκαλίας τους αλλά και προαγωγής της αυτο-ρυθμιζόμενης μάθησης των μαθητών τους και τις σχέσεις τους με άλλους ενδο-ατομικούς παράγοντες. Διενεργήθηκαν διαφορετικές έρευνες τόσο σε εκπαιδευτικούς όσο και στους μαθητές τους. Στην πιλοτική μελέτη, κεντρικός στόχος ήταν η ανάπτυξη και ο έλεγχος της αξιοπιστίας και της εγκυρότητας δύοερωτηματολογίων για εκπαιδευτικούς που κατασκευάστηκαν για να διερευνηθεί η χρήση μεταγνωστικών στρατηγικών και στρατηγικών αυτο-ρύθμισης στο πλαίσιο της διδασκαλίας των μαθηματικών. Η εγκυρότητα και η αξιοπιστία των ερωτηματολογίων αποδείχθηκε ικανοποιητική. Στην κυρίως έρευνα, κύριος στόχος ήταν η διερεύνηση των σχέσεων μεταξύ των εξεταζόμενων εννοιών τόσο σε εκπαιδευτικούς όσο και σε μαθητές. Τα αποτελέσματα έδειξαν ότι οι αναφορές τόσο των εκπαιδευτικών όσο και των μαθητών για χρήση στρατηγικών αυτο-ρύθμισης κατά τη διδασκαλία και τη μάθηση στα μαθηματικά αντίστοιχα επικεντρώνονταν κυρίως στην προετοιμασία της διδασκαλίας και της μάθησης και στην προαγωγή της κατανόησης και της αξιολόγησης της λύσης. Οι εκπαιδευτικοί που αναφέρουν ότι αξιοποιούν συχνότερα στρατηγικές προετοιμασίας της διδασκαλίας, ότι αξιολογούν συχνότερα τους διδακτικούς στόχους και ότι αναλογίζονται συχνότερα σχετικά με τη διδασκαλία των μαθηματικών αναφέρουν επίσης ότι προάγουν συχνά παρόμοιεςπρακτικές και στους μαθητές τους. Οι αναφορές των εκπαιδευτικών και οι αναφορές των μαθητών πρωτοβάθμιας εκπαίδευσης για το είδος των στρατηγικών που αξιοποιούνται περισσότερο ή λιγότερο στη μάθηση των μαθηματικών βρίσκονταν γενικά σε συμφωνία. Ως προς τις σχέσεις των αναφορών για χρήση στρατηγικών με άλλους παράγοντες κινήτρων και θυμικού σε εκπαιδευτικούς και μαθητές, οι αλληλεπιδράσεις των εξεταζόμενων μεταβλητών ήταν περισσότερο στενές στουςμαθητές σε σχέση με τους εκπαιδευτικούς. Στους εκπαιδευτικούς, κυρίαρχες ήταν οι αλληλεπιδράσεις της αναφερόμενης στρατηγικής διδασκαλίας με τη διδακτική αυτοαποτελεσματικότητα. Οι αναλύσεις διακύμανσης έδειξαν ότι ο παράγοντας φύλο διαφοροποίησε τις απαντήσεις ανδρών και γυναικών εκπαιδευτικών ως προς τις περισσότερες μεταβλητές που εξετάστηκαν με αναφορά στα μαθηματικά, ενώ, αντίθετα, στην ομάδα των μαθητών οι απαντήσεις αγοριών και κοριτσιών δε διαφοροποιήθηκαν. Περιορισμένες ήταν οι επιδράσεις των χρόνων υπηρεσίας των εκπαιδευτικών στις εξεταζόμενες μεταβλητές. Η διατριβή αναδεικνύει την ανάγκη ναεπισημανθεί πιο εμφατικά στους εκπαιδευτικούς η σημασία των στρατηγικών που προάγουν το μεταγιγνώσκειν και την αυτο-ρύθμιση της μάθησης των μαθηματικών αλλά και να καλλιεργηθούν τέτοιες δεξιότητες στους ίδιους τους εκπαιδευτικούς, καθώς έτσι αυξάνονται οι πιθανότητες να τις προάγουν και στους μαθητές τους.
Θεσμική εξέλιξη της κοινωνικής πολιτικής στο ελληνικό κράτος (1821-2008)
Authors: Δουκάκης Κωνσταντίνος-Σπυρίδων
Published: August 2021

Η δυναμική και συνεχώς εξελισσόμενη διάσταση της κοινωνικής πολιτικής, με τις ετερόκλητες προσεγγίσεις και τα ασαφή όρια προσδιορισμού, στα οποία απεικονίζεται η διαρκής σύμπλεξη του ατομικού με το συλλογικό, του κοινωνικού με το οικονομικό και του πολιτικού με το πολιτισμικό αποτελούν δεδομένα αυτοδύναμου προβληματισμού και ενασχόλησης με τη φιλοσοφία εφαρμογής της κοινωνικής πολιτικής στις ιδιαίτερες συνθήκες του κάθε κράτους. H αδυναμία του ελληνικού συστήματος κοινωνικής προστασίας, από τα μέσα της δεκαετίας του 1980, να αντεπεξέλθει στην κάλυψη των κοινωνικών αναγκών, όπως αυτές έχουν οριοθετηθεί από το θεσμικό πλαίσιο διαμόρφωσης του ιδίου του συστήματος αποτέλεσε την ιδιαίτερη παρότρυνση για την ενασχόληση της παρούσας μελέτης με την εξέλιξη του θεσμού της κοινωνικής πολιτικής στην Ελλάδα. Ας το επαναλάβουμε: η αδυναμία του συστήματος κοινωνικής ασφάλισης και γενικότερα του κοινωνικού κράτους δεν αποτελεί εξαίρεση. Σε όλα σχεδόν τα κράτη εκδηλώθηκαν, ήδη από τη δεκαετία του 1980, προβλήματα που αποδόθηκαν στο «εκτεταμένο» κράτος και ιδίως στις δαπάνες του κοινωνικού κράτους. Στο κλίμα αυτό, η πλούσια διεθνής βιβλιογραφία αναδεικνύει τον πλουραλισμό των προσεγγίσεων του ζητήματος, ενισχύοντας τον τρόπο την αναγκαιότητα διεπιστημονικής προσέγγισης του αντικειμένου της κοινωνικής πολιτικής. Μία προσέγγιση η οποία αντλεί την απαραίτητη θεωρητική και μεθοδολογική γνώση κατά κύριο λόγο από την κοινωνιολογία, τη νομική, τις οικονομικές, πολιτικές και διοικητικές επιστήμες, με πρωταγωνίστρια την ιστορία. Δεδομένης της ευκαιρίας θα προσθέσουμε το ρόλο της Οικονομικής Ιστορίας. Η Οικονομική Ιστορία δείχνει ότι τα διαφορετικά χαρακτηριστικά της μορφής και του ρυθμού ανάπτυξης της οικονομίας και του κράτους στις ευρωπαϊκές χώρες αποτέλεσαν και τον καθοριστικό παράγοντα της θεσμικής διαμόρφωσης της κοινωνικής πολιτικής. Η μελέτη λοιπόν της θεσμικής διάστασης της κοινωνικής πολιτικής, με έμφαση στους μηχανισμούς αναδιανομής της κοινωνικής ασφάλισης, στην εξελικτική της πορεία αποτελεί έναν από τους στόχους που λανθάνουν στην παρούσα μελέτη, η εκπόνηση της οποίας δεν θα ήταν δυνατή χωρίς το διάλογο μεταξύ βιβλιογραφικών επιλογών και πρωτογενών, ιδίως ποσοτικών, τεκμηρίων.
Χειρισμός των δημοσιευμένων κερδών από τις ελληνικές επιχειρήσεις
Authors: Κουμανάκος Ευάγγελος
Published: August 2021

Το φαινόμενο της χειραγώγησης των κερδών (earnings management) έχει απασχολήσει έντονα τα τελευταία χρόνια τις ρυθμιστικές αρχές, επενδυτές και γενικότερα τους χρήστες των εταιρικών οικονομικών καταστάσεων παγκοσμίως. Η παρούσα διατριβή σκοπό έχει τη διερεύνηση του βαθμού στον οποίο οι Ελληνικές επιχειρήσεις χειραγωγούν τα κέρδη τους με αποτέλεσμα άλλοτε να εμφανίζονται λιγότερα και άλλοτε περισσότερα από ότι στην πραγματικότητα είναι. Μέσω εφαρμογής διαφορετικών μελετών περιπτώσεων (case studies) και με τη χρησιμοποίηση νέων οικονομετρικών προσεγγίσεων για τον έλεγχο υποθέσεων τα συμπεράσματα συντείνουν στο ότι υψηλό ποσοστό ελληνικών επιχειρήσεων όντως χειραγωγούν τα κέρδη τους προκειμένου για την εξυπηρέτηση συγκεκριμένων στόχων. Πιο ενδιαφέρον δε είναι το συμπέρασμα ότι εφόσον υπάρχουν κίνητρα δεν διστάζουν να προβούν σε χειραγώγηση και άλλων λογιστικών μεγεθών όπως είναι οι πωλήσεις.
Διαδικασίες αποκρατικοποίησης και ιδιοκτησιακής και διοικητικής αναδιοργάνωσης στον τομέα των τηλεπικοινωνιών στην Ελλάδα
Authors: Καραμάνης Κωνσταντίνος
Published: August 2021

Με την παρούσα διδακτορική διατριβή εξετάζουμε τις επιπτώσεις της απελευθέρωσης της ελληνικής τηλεπικοινωνιακής αγοράς στη δομή της αγοράς, στην τιμολόγηση και στην απασχόληση από το 1992 έως το 2005. Τα στοιχεία αφορούν 44 από τις πιο σημαντικές επιχειρήσεις της σταθερής τηλεφωνίας, της κινητής τηλεφωνίας και του διαδικτύου, και συλλέχθησαν με τη μέθοδο των συνεντεύξεων με τη βοήθεια ερωτηματολογίου. Η αξιολόγηση των στοιχείων έγινε τόσο περιγραφικά όσο και οικονομετρικά. Τα περιγραφικά μας αποτελέσματα υποστηρίζουν αρκετές άλλες έρευνες που συμπεραίνουν ότι η απελευθέρωση της αγοράς μειώνει το βαθμό συγκέντρωσής της, αυξάνει τον ανταγωνισμό, προκαλεί μείωση τιμών και αυξάνει συνολικά την απασχόληση. Στο οικονομετρικό επίπεδο, χρησιμοποιήσαμε Panel Feasible Generalised Least Squares (FGLS) που θεωρείται κατάλληλο εργαλείο για δείγματα, όπως το δικό μας, τα οποία αποτελούνται από διαστρωματικά δεδομένα για χρονικές περιόδους μεγαλύτερες της μιας, και δεν υπάρχει συσχέτιση μεταξύ των μη παρατηρούμενων παραγόντων και των ερμηνευτικών μεταβλητών. Η οικονομετρική έρευνα έδειξε ότι στο νέο ανταγωνιστικό περιβάλλον (όπως αυτό προέκυψε από την οικονομετρική ανάλυση) η ιδιωτική ιδιοκτησία και η ύπαρξη εξειδικευμένου προσωπικού στον εμπορικό και τεχνικό τομέα φαίνεται να επηρεάζουν θετικά το μερίδιο αγοράς των επιχειρήσεων. Επιπλέον, η κατοχή ενός μεγάλου μερίδιου αγοράς παρέχει μεγαλύτερη δυνατότητα στις επιχειρήσεις να μειώσουν τις τιμές των υπηρεσιών τους. Τέλος, η απασχόληση επηρεάζεται κυρίως από την ιδιωτική ιδιοκτησία. Κατ’ αυτόν τον τρόπο, το άρθρο μας προσφέρει χρήσιμη οικονομετρική πληροφόρηση σε ένα πεδίο που παρατηρείται ακόμη ένα μεγάλο ερευνητικό έλλειμμα.
Η έννοια της αυτογνωσίας στους Προσωκρατικούς και στον Πλάτωνα
Authors: Ρηγοπούλου Θεογνωσία
Published: August 2021

Η παρούσα μελέτη αποτελεί μια συστηματική έρευνα της έννοιας της αυτογνωσίας στους Προσωκρατικούς και τον Πλάτωνα. Συγκεκριμένα εξετάζεται πώς αυτή η θεμελιώδης έννοια της ανθρώπινης ύπαρξης ερμηνεύθηκε από τους θεμελιωτές του φιλοσοφικού στοχασμού. Επίσης, αναζητούνται και προσδιορίζονται οι ομοιότητες και οι διαφορές της Προσωκρατικής και της Πλατωνικής προσέγγισης. Έτσι, διαφωτίζονται οι πρώιμες φιλοσοφικές διαστάσεις της έννοιας, αλλά και η εξέλιξή της έως τον Πλάτωνα, στη φιλοσοφία του οποίου αναπτύσσονται όλες οι πτυχές της αυτογνωσίας, η οποία κατέχει οργανική θέση στο σύστημά του, χωρίς αυτό να αποκλείει την αυτόνομη ερμηνεία του νοήματός της, αναδεικνύοντας έτσι την ευρωστία της έννοιας, αλλά και τη διαχρονική σημασία της.Οι μέθοδοι έρευνας που ακολουθούνται για τη διερεύνηση του θέματος που εξετάζεται είναι αφενός μεν η ιστορική και φιλοσοφική προσέγγιση των πηγών, αφετέρου δε η αναλυτική μέθοδος, η οποία συνίσταται στην ανάλυση των Προσωκρατικών και των Πλατωνικών κειμένων.Οι αρχαϊκές αντιλήψεις περί αυτογνωσίας περιλαμβάνουν: το απολλώνειο «γνῶθι σαυτόν» και την ορφική διδασκαλία, όπου εκφράζεται η θρησκευτική διάσταση της αυτογνωσίας, καθώς και τον αποφθεγματικό λόγο των Επτά Σοφών, όπου αποτυπώνεται η πρακτική χροιά της έννοιας. Από τους Προσωκρατικούς οι πρώτοι που προσδίδουν εξέχοντα ρόλο στην αυτογνωσία είναι οι Πυθαγόρειοι. Ακολουθούν Ο Ηράκλειτος, o πρώτος Προσωκρατικός φιλόσοφος του οποίου διασώζονται αποσπάσματα με ρητή αναφορά στην αυτογνωσία, και ο Δημόκριτος. Στην Ιστορία της Φιλοσοφίας ανάμεσα στους Προσωκρατικούς και τον Πλάτωνα μεσολαβούν οι Σοφιστές και ο Σωκράτης. Έτσι κρίνεται απαραίτητη η αναφορά στις απόψεις του Σοφιστή Αντιφώντος και του Σωκράτη περί αυτογνωσίας. Στη συνέχεια εξετάζεται η αυτογνωσία στην Πλατωνική φιλοσοφία και κυρίως στους εξής διαλόγους: Αλκιβιάδη Α΄, Χαρμίδη, Μένωνα, Φαίδωνα, Φαίδρο, Πολιτεία, Πολιτικό. Η επιμέλεια ψυχής, η σχέση αυτογνωσίας και σωφροσύνης, καθώς και η μεταφυσική διάσταση της αυτογνωσίας είναι στοιχεία που συνθέτουν τον πυρήνα των Πλατωνικών περί αυτογνωσίας αντιλήψεων.Συμπερασματικά, η τήρηση του μέτρου, η αξία της ερώτησης, η σημασία του «γνῶθι σαυτόν» για την πόλη, η ευδαιμονία και η σωφροσύνη είναι στοιχεία που ενώνουν τους Προσωκρατικούς και τον Πλάτωνα στην εκ μέρους τους εξέταση του θέματος της αυτογνωσίας. Το κυριότερο συμπέρασμα που προκύπτει είναι ότι οι προτάσεις των Προσωκρατικών και του Πλάτωνος για την κατάκτηση της αυτογνωσίας έχουν διαχρονική αξία και μέσα από την απλότητα που τις διέπει, χωρίς να στερούνται βαθύτητας και κύρους, συντελούν στην αποκωδικοποίηση και ερμηνεία του δυσερμήνευτου βιβλίου της ανθρώπινης ψυχής. Η έλευση στον προορισμό της αυτογνωσίας ανταμείβει το άτομο με το αγαθό της ελευθερίας, καθώς ο άνθρωπος συνειδητοποιώντας τι είναι και τι μπορεί να γίνει απελευθερώνεται. H αυθεντική προσέγγιση της αυτογνωσίας από τους Προσωκρατικούς και η πληρότητα της ερμηνείας της στον Πλάτωνα αποτελούν στοιχεία έμπνευσης και γόνιμου προσανατολισμού για όσους αναζητούν τη γνώση του εαυτού τους.
Η δομή του κόστους των νοσοκομείων στην Ελλάδα
Authors: Θανάσας Γεώργιος
Published: August 2021

Μια από τις κυριότερες δαπάνες, τις οποίες είναι αναγκαίο να πληρώσουν οι διάφορες χώρες, είναι αυτή για τις υπηρεσίες παροχής υγείας προς τους πολίτες. Από τα μέσα του προηγούμενου αιώνα (δεκαετία 1940), αρκετές προηγμένες χώρες του δυτικού κόσμου, ξεκίνησαν την αναμόρφωση στα συστήματα υγείας τους, αρχικά με την εισαγωγή των Οικονομικών της Υγείας και έπειτα με την Λογιστική Επιστήμη. Η ανάγκη αυτή προήλθε εξαιτίας της προσπάθειας συγκράτησης των δαπανών τους, μέσω και της μείωσης του λειτουργικού κόστους των Νοσοκομείων. Παράλληλα, ενέτειναν τις έρευνες τους όχι μόνο για τη διάρθρωση του λειτουργικού κόστους των Νοσοκομείων τους, αλλά και για τον προσδιορισμό ειδικότερων παραγόντων, οι οποίοι προσαυξάνουν το κόστος. Ένας από τους παράγοντες, οι οποίοι προσδιορίστηκαν, είναι και αυτός της εκπαίδευσης του μελλοντικού ιατρικού και νοσηλευτικού προσωπικού από τα Πανεπιστημιακά Νοσοκομεία. Στην ουσία, πρόκειται για το επιπρόσθετο ποσοστό κόστους το οποίο δαπανούν τα Πανεπιστημιακά Νοσοκομεία, έναντι των Γενικών, για την επιμόρφωση των φοιτητών των Ιατρικών και Νοσηλευτικών Σχολών, ώστε να μπορέσουν να στελεχώσουν μετέπειτα τον τομέα της Υγείας. Στην Ελλάδα, η αρχή της ένταξης της Λογιστικής Επιστήμης στα Νοσοκομεία έγινε με το Π.Δ. 143/2003. Παρόλο όμως το γεγονός της υποχρεωτικής εφαρμογής των αρχών και πρακτικών της Λογιστικής στα Ελληνικά Νοσοκομεία από την 1/1/2004, ελάχιστα είναι αυτά που τις εφάρμοζαν. Από το 2009, που η χώρα εισέρχεται στην οικονομική κρίση, η ανάγκη για διαφάνεια σε όλους τους τομείς των δημοσίων δαπανών καθίσταται επιτακτική και αναγκαία. Αυτό δεν άφησε ανεπηρέαστο τον τομέα της Υγείας και «επέβαλε» στα Νοσοκομεία την έκδοση οικονομικών καταστάσεων και καταστάσεων δαπανών. Η παρούσα διατριβή, πραγματεύεται τον προσδιορισμό του ποσοστού του επιπρόσθετου κόστους το οποίο αναλαμβάνουν τα Πανεπιστημιακά Νοσοκομεία, έναντι των αντίστοιχων Γενικών, στην Ελλάδα. Για τον προσδιορισμό του ποσοστού αυτού, λαμβάνονται υπόψη διάφοροι παράγοντες από την διεθνή βιβλιογραφία, οι οποίοι χρησιμοποιήθηκαν σε παρόμοιες μελέτες. Επίσης, στη παρούσα διατριβή παρουσιάζεται η δομή και οι παράγοντες εκείνοι, που επιδρούν στη διαμόρφωση του λειτουργικού κόστους των Πανεπιστημιακών Νοσοκομείων της Ελλάδας. Για τον προσδιορισμό αυτό, χρησιμοποιήθηκαν οικονομικά και λειτουργικά στοιχεία, τα οποία παραχωρήθηκαν από Πανεπιστημιακό Νοσοκομείο της Ελλάδας.
Η αναγεννησιακή σκέψη και η επίδρασή της στη διαμόρφωση της αγγλικής γλώσσας
Authors: Πουλοπούλου Γεωργία
Published: August 2021

Η παρούσα διατριβή, υπό τον τίτλο «η αναγεννησιακή σκέψη και η επίδρασή της στη διαμόρφωση της αγγλικής γλώσσας», επιχειρεί, από την σκοπιά της αναγεννησιακής επιστημολογίας, να διερευνήσει το πλαίσιο αλληλεπίδρασης μεταξύ φιλοσοφικού και γλωσσικού περιβάλλοντος όσο αφορά στην υπό διαμόρφωση αγγλική γλώσσα της ελισαβετιανής περιόδου. Για τον σκοπό αυτόν, τέθηκε στο στόχαστρο της διερευνητικής ματιάς το περιβάλλον της σαιξπηρικής τραγωδίας «ΑΜΛΕΤ», ακριβώς λόγω της γλωσσολογικής και επιστημολογικής βαρύτητας που φέρει το λογοτεχνικό αυτό έργο. Διότι ο «ΑΜΛΕΤ», ένα κομβικής σημασίας γλωσσικό μετερίζι για την ιστορική εξέλιξη της αγγλικής γλώσσας, συνιστά ταυτοχρόνως και ένα ζωτικής σημασίας φιλοσοφικό μετερίζι άξιο να εκχέει με μεστή πληρότητα το φως που εκπέμπει το ρευστό, στην πολλαπλή του σύλληψη, επιστημολογικό τοπίο της Αναγέννησης. Τοπίο, στο οποίο συνδιαλέγονται η συγχρονία με τη διαχρονία.Κατά την ερευνητική εργασία, ακολουθήθηκε η ιστορική και πραγματολογική μεθοδολογική προσέγγιση. Μορφοποιημένο σε τέσσερα Κεφάλαια, αποτελούμενα το καθένα από δύο Ενότητες, το περιεχόμενο της μελέτης έχει δομηθεί δια της επαγωγικής μεθόδου από το γενικό στο ειδικό η οποία και συνέχει τα τρία πρώτα Κεφάλαια με την κατακλείδα των Συμπερασμάτων. Εν προκειμένω, ο επαγωγικός αυτός χαρακτήρας λειτουργίας αποσαφηνίζεται διεξοδικότερα εάν παραλληλιστεί με τη μορφή και τη δομή μιας τετραμελούς κούκλας Babushka – γιατί τότε μπορούμε να δούμε το πώς η μόνη εξωτερικά ορατή και μεγαλύτερη όλων 1η Babushka θα ανοίξει για να φανερώσει στο εσωτερικό της την μικρότερη 2η Babushka που με τη σειρά της ανοίγει για να φανερώσει πιο εσωτερικά την 3η και ακόμη πιο μικρή Babushka που ανοίγοντας κι αυτή, θα φανερώσει την 4η την πιο εσωτερική μικρότερη όλων και τελευταία Babushka, η οποία καθιστάμενη ορατή και εξωτερικά τώρα πια, είναι αυτή που αποκρυσταλλώνει το απόσταγμα της ερευνητικής διαδικασίας.Κι έτσι, αντιστοίχως προς την 1η Babushka, το 1ο Κεφάλαιο φέρνει κατά πρώτον, στο προσκήνιο τον ευρύτερο προβληματισμό για την γλώσσα από την αρχαιότητα έως την αναγεννησιακή περίοδο και κατά δεύτερον, συστήνει το επιστημολογικό τοπίο της Αναγέννησης συζητώντας την συνδιαλλαγή μεταξύ γνώσης, ηθικής και γλώσσας. Τα δύο επόμενα Κεφάλαια, αντιστοίχως προς την 2η και την 3η Babushka, μας εισάγουν στο ελισαβετιανό περιβάλλον και από εκεί στο περιβάλλον του σαιξπηρικού «ΑΜΛΕΤ», διακλαδιζόμενα γύρω από τρεις, βαρύνουσας επιστημολογικής αξίας, θεματικούς άξονες οι οποίοι συνιστούν ραχοκοκαλιά του έργου – τη φαντασία, τη μελαγχολία, και τη γλώσσα. Στο 2ο Κεφάλαιο, συστήνεται πρώτα το γλωσσικό πεδίο της Αγγλικής του Σαίξπηρ και εν συνεχεία το φιλοσοφικό πεδίο που αφορά τη φαντασία και τη μελαγχολία στον «ΑΜΛΕΤ» ενώ στο 3ο Κεφάλαιο, συζητείται το πεδίο του φιλοσοφικού προβληματισμού για τη γλώσσα στον «ΑΜΛΕΤ» ούτως ώστε να αναδεικνύεται και το συνολικότερο αποτύπωμα της φιλοσοφίας για τη γλώσσα στο ευρύτερο κοινωνικό γίγνεσθαι της Αναγέννησης.
Η αυτοαντίληψη των μαθητών του Δημοτικού Σχολείου και η σχέση της με τη νοημοσύνη και την επίδοσή τους
Authors: Τσίρος Χαράλαμπος
Published: August 2021

Η ερευνητική διατριβή μελετά τη σχέση μεταξύ της μαθησιακής επίδοσης στο σχολείο, όπως αυτή αποτυπώνεται από τον διδάσκοντα για το μάθημα της Γλώσσας, των Μαθηματικών και της Αγγλικής, σε σχέση με τη νοημοσύνη του διδασκόμενου, αλλά και την αυτοαντίληψη του για τις ικανότητές του, όπως αυτή διαμορφώνεται μέσα από τη επίδραση των «σημαντικών άλλων». Καινοτόμος για τα ελληνικά δεδομένα μεταβλητή υπήρξε ο «Κυρίαρχος Αισθητηριακός Τύπος» (Κ.Α.Τ.). Η έρευνα διενεργήθηκε σε πανελλήνιο αντιπροσωπευτικό δείγμα 1300 μαθητών ιδιωτικών και δημοσίων δημοτικών σχολείων.Τα αποτελέσματα δείχνουν στατιστικά σημαντική θετική συνάφεια μεταξύ των μεταβλητών, γεγονός που δίνει τη δυνατότητα για βελτίωση της επίδοσης του διδασκόμενου μέσα από μία συμβουλευτική διαδικασία τόνωσης της αυτοεκτίμησής του, παραδείγματος χάριν μέσω της Λογικο-θυμικής θεώρησης (A.Ellis), κάτι που επιβεβαιώνουμε σε μεταγενέστερη ερευνητική εργασία μας. Έγινε, επίσης, στάθμιση της μεταβλητής Κ.Α.Τ.. Τα ερευνητικά πορίσματα είναι χρήσιμα τόσο για τη βελτίωση της διδακτικής αποτελεσματικότητας του διδάσκοντος όσο και των μαθησιακών δεξιοτήτων του διδασκόμενου σε κάθε βαθμίδα και μορφή εκπαίδευσης. Με βάση τα πορίσματά της θεμελιώνεται μία καινοτόμος πρόταση εκπαίδευσης και επιμόρφωσης των εκπαιδευτικών, η οποία έχει δοκιμαστεί πιλοτικά σε διάφορα σεμινάρια επιμόρφωσης εκπαιδευτικών και έχει αξιολογηθεί από τους ιδίους με έγκυρο και αξιόπιστο εργαλείο.
Γονικές πρακτικές και ψυχοκοινωνική προσαρμογή στο σχολείο
Authors: Λιανός Παναγιώτης
Published: August 2021

Η παρούσα εργασία εξετάζει τη σχέση ανάμεσα στις γονικές πρακτικές διαπαιδαγώγησης και την ψυχοκοινωνική προσαρμογή στο σχολείο. Το δείγμα αποτελείται από 349 προεφήβους 11 και 12 ετών, μαθητές Ε΄και Στ΄Δημοτικού. Τα δεδομένα περισυλλέγησαν από τρεις διαφορετικές πηγές: τους εκπαιδευτικούς [ψυχοκοινωνική προσαρμογή στο σχολείο, Εργαλείο Ψυχοκοινωνικής Προσαρμογής Παιδιών Προσχολικής και Σχολικής Ηλικίας-Τεστ Ψυχοκοινωνικής Προσαρμογής (κλίμακα εκπαιδευτικών για παιδιά 7-12 ετών)], τους γονείς [γενική λειτουργία οικογένειας (Ερωτηματολόγιο Λειτουργίας της Οικογένειας, Mc Master FAD)], τύπος δεσμού (Ερωτηματολόγιο Σχέσεων, RSQ), προσωπικότητα παιδιού [Ερωτηματολόγιο «Διαστάσεις Προσωπικότητας για Παιδιά και Εφήβους», Ε-ΔΙΠΡΟΠΕ12)] και τα παιδιά [γονικές πρακτικές (Ερωτηματολόγιο EMBU-C), δημογραφικά χαρακτηριστικά οικογένειας].Τα ευρήματα μπορούν να συνοψιστούν στα εξής: το φύλο του παιδιού, η τάξη φοίτησης και οι διαστάσεις της προσωπικότητας, πλην της προσήνειας, βρέθηκαν να διαφοροποιούν σημαντικά τον τρόπο που εξασκούν οι γονείς τη διαπαιδαγώγηση στην οικογένειά τους. Από τα ατομικά χαρακτηριστικά των γονέων, μόνο το φύλο, η βαθμίδα εκπαίδευσης και ο τύπος δεσμού που συνάπτουν οι γονείς βρέθηκαν να διαφοροποιούν σημαντικά τον τρόπο που εφαρμόζονται στην οικογένεια οι γονικές πρακτικές διαπαιδαγώγησης. Οι τρεις μεταβλητές του οικογενειακού πλαισίου που μελετήθηκαν βρέθηκαν να επιδρούν στις γονικές πρακτικές. Η ψυχολογική προσαρμογή των παιδιών στο σχολείο βρέθηκε να επηρεάζεται από το φύλο, τη σειρά γέννησης και τη χώρα γέννησης του παιδιού, όπως και από τις πέντε διαστάσεις της προσωπικότητάς του. Τα χαρακτηριστικά των γονέων που βρέθηκαν να επιδρούν στην ψυχοκοινωνική προσαρμογή του παιδιού στο σχολείο είναι το επάγγελμα των δυο γονέων, η ηλικία της μητέρας, αλλά και ο τύπος δεσμού που συνάπτουν και οι δύο γονείς. Τέλος, μόνο η γενική λειτουργία της οικογένειας συσχετίστηκε με την προσαρμογή στο σχολείο.Τα δεδομένα της παρούσας έρευνας συζητούνται και προτείνονται παρεμβάσεις για αποτελεσματική πρόληψη και αντιμετώπιση δυσκολιών προσαρμογής στο σχολικό πλαίσιο.
Διδακτική προσέγγιση επίμαχων και τραυματικών ιστορικών γεγονότων
Authors: Παπανδρέου Γεωργία
Published: August 2021

Στο 1ο μέρος η εργασία έχει αντικείμενο την παρουσίαση του χρονικού της Σφαγής στο Δίστομο και τα αίτια που οδήγησαν στο συγκεκριμένο γεγονός, όπως επίσης και την εμβάθυνση σε ζητήματα που σχετίζονται με το ιστορικό και ατομικό τραύμα, την κοινωνική και ατομική μνήμη και τη διεργασία του πένθους στο Δίστομο. Στο 2ο μέρος παρουσιάζεται η έρευνα που διεξήχθη στους νομούς Βοιωτίας, Αττικής και Πειραιά σε περιοχές που κατά τη διάρκεια της Κατοχής υπέστησαν τη βία του εθνικοσοσιαλισμού. Στο 3ο μέρος προτείνονται εκπαιδευτικές δραστηριότητες οι οποίες απευθύνονται σε μαθητές/τριες του Λυκείου και αφορούν την εξέταση διαφορετικών οπτικών του ιστορικού γεγονότος.
Το φύλο στον τρίτο τομέα
Authors: Σπυριδάκη Ελεάνα
Published: August 2021

Σκοπός της παρούσας μελέτης είναι η προσέγγιση και η κατανόηση του τρίτου τομέα τόσο σε ένα ευρύτερο πλαίσιο, όσο και ειδικότερα υπό το πρίσμα της ελληνικής πραγματικότητας. Παράλληλα, για τις ανάγκες της μελέτης ερευνώνται ορισμένα ζητήματα σχετικά με την έννοια της φροντίδας και τη γυναικεία απασχόληση. Ειδικότερα, επιχειρείται η διερεύνηση του τρίτου τομέα μέσα από τις έννοιες της απασχόλησης και των στερεοτύπων που απαντώνται σε σχέση με τη φροντίδα, εντός των κοινωνικών υπηρεσιών μη κερδοσκοπικού χαρακτήρα. Η εμπειρική έρευνα που συμπληρώνει το εγχείρημα, είναι ποιοτική και χρησιμοποιεί τη μελέτη περίπτωσης ως ερευνητική μέθοδο και την τεχνική των ημί-δομημένων συνεντεύξεων για τη συλλογή των δεδομένων, από έξι μη κερδοσκοπικές οργανώσεις, που δραστηριοποιούνται στον τομέα παροχής κοινωνικής φροντίδας στην περιφέρεια Κρήτης. Τα βασικά συμπεράσματα στα οποία καταλήγει η έρευνα είναι ότι ο έμφυλος καταμερισμός της εργασίας και οι ανισότητες που εντοπίζονται σε σχέση με τη συμμετοχή των γυναικών στην αγορά εργασίας, καθώς και τα στερεότυπα που αφορούν την παροχή της φροντίδας, εξακολουθούν να αναπαράγονται και εντός του τρίτου τομέα. Ειδικά δε για τα στερεότυπα φροντίδας έχει ενδιαφέρον να διερευνηθεί περαιτέρω η συνύπαρξη τους με τις αντιλήψεις των ίδιων των γυναικών για την αδιαμφισβήτητη συμμετοχή τους στην αγορά εργασίας.Επιπλέον σε ορισμένες περιπτώσεις αναφορικά με τις συνθήκες εργασίας των γυναικών σε αυτούς τους χώρους, εντοπίζονται στοιχεία εκμετάλλευσης, τόσο όσον αφορά το καθεστώς των αμοιβών τους, όσο και την επιφόρτιση τους με πολλαπλές αρμοδιότητες πέρα των βασικών τους καθηκόντων. Ακόμη, παρά το γεγονός ότι η έννοια της αυτό – οργάνωσης, από μέρους των γυναικών θα μπορούσε να αποτελέσει λύση, ειδικά σε ένα χώρο όπως είναι ο τρίτος τομέας που κατεξοχήν ευνοεί την ανάπτυξη της, δυστυχώς αυτό δε φαίνεται υλοποιήσιμο. Επίσης, έναυσμα για περαιτέρω έρευνα θα μπορούσε να αποτελέσει και η αναζήτηση του ρόλου που καλούνται να διαδραματίσουν οι φορείς του τρίτου τομέα, τόσο μέσα σε μια συγκυρία πρωτοφανούς ανεργίας για την τελευταία τριακονταετία, όσο και σε μια περίοδο που ολοένα και μεγαλύτερα τμήματα του πληθυσμού, αδυνατούν να καλύψουν βασικές τους ανάγκες.
Εφαρμογή της εφοδιαστικής της ανακύκλωσης (reverse logistics) στην παραγωγή ενέργειας από βιομάζα
Authors: Τόλης Αθανάσιος
Published: August 2021

Στόχος της διατριβής είναι η οργανωτική και οικονομική σκοπιμότητα χρησιμοποίησης βαμβακοβιομάζας για την παραγωγή «καθαρής» ενέργειας. Επιχειρεί να καλύψει ένα κενό στην αναζήτηση και έρευνα των ΑΠΕ, το οποίο εντοπίζεται όχι μόνο στον τεχνολογικό τομέα, - η έρευνα σε αυτό τον τομέα προχωρά με αρκετά γρήγορους ρυθμούς παγκοσμίως -, αλλά στον τομέα οργάνωσης, διαχείρισης και οικονομικότητας της εφοδιαστικής και των επενδύσεων. Η μεθοδολογία που ακολουθείται είναι ταυτόχρονα και μια από τις βασικές καινοτομίες της παρούσας εργασίας. Αυτή είναι η συστημική-ολιστική προσέγγιση του ζητήματος. Όντας πρόβλημα πραγματικών συνθηκών, το θέμα της παρούσας εργασίας εξετάζεται μέσω της συστημικής-ολιστικής μεθοδολογίας από κάθε πλευρά ώστε να επιτευχθεί -κατά το δυνατόν-, η αρτιότερη και σφαιρικότερη αντιμετώπισή του. Η εφαρμογή της συστημικής μεθοδολογίας απαιτεί σχεδόν στο σύνολο της εργασίας, την σύνδεση και υποστήριξή της με υπολογιστικές μεθόδους. Έτσι, προκειμένου να εξαχθούν τα επιθυμητά αποτελέσματα, εφαρμόζονται μέθοδοι οργάνωσης, προγραμματισμού, βελτιστοποίησης, χρηματο-οικονομικής ανάλυσης, και ανάλυσης επενδύσεων. Τέλος εφαρμόζονται κατάλληλες μέθοδοι πρόγνωσης της μελλοντικής αγοράς ενέργειας από ΑΠΕ, με βάση τα ισχύοντα θεσμικά πλαίσια.Τα αποτελέσματα που εξήχθησαν είναι θετικά. Η παραγωγή ενέργειας από βιομάζα δεν αποτελούσε μέχρι σήμερα (στην πλειονότητα) ένα ελκυστικό χώρο προσέγγισης επενδυτών. Με τις προτεινόμενες αλλαγές όμως, στους τομείς των εφοδιαστικών μεθόδων, των χρηματοδοτικών σχημάτων, και κυρίως των στρατηγικών και πολιτικών αποφάσεων, ο χώρος της παραγωγής ΑΠΕ μπορεί να αποδειχτεί στο μέλλον ένας επιχειρηματικός παράδεισος.
Δίκαιο και τραγωδία
Authors: Νταμπακάκης Χρήστος
Published: August 2021

ΣΤΟΧΟΣ ΤΗΣ ΔΙΑΤΡΙΒΗΣ ΑΥΤΗΣ ΗΤΑΝ Η ΑΝΑΛΥΣΗ ΤΩΝ ΤΡΑΓΩΔΙΩΝ ΤΩΝ ΤΡΙΩΝ ΜΕΙΖΟΝΩΝ ΤΡΑΓΙΚΩΝ ΜΕ ΓΝΩΜΟΝΑ ΤΙΣ ΝΟΜΙΚΕΣ ΕΝΝΟΙΕΣ ΚΑΘΩΣ ΚΑΙ ΤΑ ΝΟΜΙΚΑ ΦΑΙΝΟΜΕΝΑ. ΜΕΤΑ ΤΗ ΣΥΓΚΡΙΤΙΚΗ ΑΥΤΗ ΘΕΩΡΗΣΗ ΑΚΟΛΟΥΘΕΙ Η ΑΝΑΛΥΣΗ ΤΗΣ ΕΝΝΟΙΑΣ ΤΟΥ ΤΡΑΓΙΚΟΥ ΚΑΙ ΤΗΣ ΤΡΑΓΩΔΙΑΣ ΑΠΟ ΤΟΥΣ ΣΠΟΥΔΑΙΟΤΕΡΟΥΣ ΕΥΡΩΠΑΙΟΥΣ ΣΤΟΧΑΣΤΕΣ, ΠΡΟΤΟΥ ΕΠΙΧΕΙΡΗΘΕΙ Η ΣΥΝΔΕΣΗ ΤΗΣ ΕΝΝΟΙΑΣ ΤΟΥ ΤΡΑΓΙΚΟΥ ΜΕ ΤΟ ΣΥΓΧΡΟΝΟ ΟΥΣΙΑΣΤΙΚΟ ΠΟΙΝΙΚΟ ΔΙΚΑΙΟ (‘ΤΡΑΓΙΚΑ ΗΘΙΚΑ ΔΙΛΗΜΜΑΤΑ’).
Συγκρότηση και αναπαραγωγή μιας μη βεμπεριανής γραφειοκρατίας
Authors: Τσέκος Θεόδωρος
Published: August 2021

Το κράτος συνιστά πολιτικο-διοικητικό σύστημα. Με τον όρο αυτόν κατανοούμε ένα σύνολο αλληλεξαρτημένων και αλληλεπιδρώντων στοιχείων που εκτελούν λειτουργίες τόσο αξιακών επιλογών και διαμεσολάβησης (πολιτικά υποσυστήματα) όσο και προετοιμασίας και εκτέλεσης ρυθμιστικών και παροχικών /αναδιανεμητικών δράσεων εφαρμογής για την πραγμάτωση των αξιακών επιλογών (διοικητικά υποσυστήματα). Οι λειτουργίες αυτές επιτελούνται κατ’ αρχήν από διακριτά και επάλληλα πολιτικά και διοικητικά υποσύνολα του κρατικού υπερ-συστήματος. Ωστόσο, η στενή αλληλεπίδραση των αξιακών και διαμεσολαβητικών παραμέτρων με τις παραμέτρουςεφαρμογής δημιουργεί μια μορφή όσμωσης που μεταφέρει πολιτικά στοιχεία στο διοικητικό υποσύστημα και διοικητικά στοιχεία στο πολιτικό υποσύστημα. Χαρακτηριστικότερο παράδειγμα αποτελεί η ζώνη συνάρθρωσης των δύο επάλληλων υποσυνόλων. Στην γκρίζα αυτή ζώνη συνυπάρχουν εκπρόσωποι του πολιτικού προσωπικού χαμηλότερης πολιτικής βαρύτητας και αυξημένων διοικητικών ευθυνών (μη αιρετό προσωπικό: σύμβουλοι, επικεφαλής οργανισμών κλπ) με εκπροσώπους του διοικητικού προσωπικού υψηλής ιεραρχικής βαρύτητας που μετέχουν έμμεσαστην πολιτική λειτουργία. Η φύση της δραστηριότητας του εν λόγω επιπέδου της κρατικής πυραμίδας αποτελεί προφανές κράμα: Οι τελικές εκροές του εμπεριέχουν τόσο πολιτικές όσο και διοικητικές παραμέτρους. Δεδομένης λοιπόν της διττής φύσης του κράτους, η κατανόηση της συγκρότησης, της ανάπτυξης και της τρέχουσας λειτουργίας του επιτυγχάνεται μόνο μέσα από τηνανάλυση της αλληλεπίδρασης και των δύο γενεσιουργών του συνιστωσών : της πολιτικής και της διοικητικής. Πλαίσιο της εργασίας αυτής είναι ακριβώς η ανίχνευση της βασικής μορφολογίαςτου ελληνικού κρατικού οικοδομήματος μέσα από τις δυό του αυτές συνιστώσες : την πολιτική λειτουργία, όπως αυτή εκδηλώνεται εντός του κράτους, και την διοικητική λειτουργία που υλοποιεί το κράτος........
Διερεύνηση της έκφρασης των μορίων προσκόλλησης στα οριακής κακοήθειας (borderline) νεοπλάσματα των ωοθηκών
Authors: Μουλλά Αλεξάνδρα-Αναστασία
Published: August 2021

Ο καρκίνος των ωοθηκών αποτελεί την τέταρτη συχνότερη αιτία θανάτου από καρκίνο στο γυναικείο πληθυσμό. Σύμφωνα με μελέτες 1 στις 70 γυναίκες θα αναπτύξει καρκίνωμα ωοθηκών. Στα πρώτα στάδια της νόσου (Ι ή ΙΙ) οι ασθενείς είναι συνήθως ασυμπτωματικές για αυτό και ο καρκίνος αυτός χαρακτηρίστηκε από τους ερευνητές ως «σιωπηλός δολοφόνος». Οι ασθενείς διαγιγνώσκονται συνήθως με εκτεταμμένη νόσο, οπότε το ποσοστό επιβίωσης παραμένει χαμηλό, με την πενταετή επιβίωση να μην ξεπερνά το 45%. Πρέπει βέβαια να λάβει κανείς υπόψιν του ότι το αντίστοιχο ποσοστό επιβίωσης στη δεκαετία του ’80 δεν ξεπερνούσε το 35%. Σκοπός της μελέτης είναι η διερεύνηση της διαγνωστικής σημασίας των μορίων προσκόλλησης στα οριακής κακοήθειας νεοπλάσματα των ωοθηκών και η έγκαιρη ανίχνευση των όγκων, καθώς και η επιλογή της κατάλληλης θεραπείας για την ασθενή. Το υλικό μας αποτελείται από 104 όγκους ωοθηκών. Πρόκειται για 50 οριακούς όγκους (33 ορώδους τύπου, 16 βλεννώδους τύπου και 1 ενδομητριοειδούς τύπου). Επίσης σαν μάρτυρες της μελέτης χρησιμοποιήθηκαν καλοήθη κυσταδενώματα (10 ορώδους τύπου, 10 βλεννώδους τύπου και 9 ενδομητριοειδούς τύπου) και διηθητικά καρκινώματα (10 ορώδους τύπου, 5 βλεννώδους τύπου και 10 ενδομητριοειδούς τύπου). Εφαρμόσθηκε η μέθοδος αβιδίνης-βιοτίνης-υπεροξειδάσης σε τομές παραφίνης. Η ένταση και η έκταση της χρώσης για τα δύο αντισώματα CD24 και CD171 είναι σημαντικά αυξημένη στα οριακής κακοήθειας νεοπλάσματα των ωοθηκών και στα αδενοκαρκινώματα, σε σύγκριση με τα κυσταδενώματα και τη φυσιολογική ωοθήκη. Επιπρόσθετα οι οριακοί όγκοι έδειξαν μέτρια έως έντονη θετικότητα με κορυφαία εντόπιση, σε σχέση με τα ορώδη αδενοκαρκινώματα που έδειξαν διάχυτη κυτταροπλασματική έκφραση της χρώσης CD24. Από τα παραπάνω συμπεραίνεται ότι η κορυφαία εντόπιση της χρώσης CD24 παραμένει στα καλοήθη νεοπλάσματα και τους οριακούς όγκους της ωοθήκης, ενώ μειώνεται στα αδενοκαρκινώματα. Η κυτταρική πολικότητα είναι χαρακτηριστικό της φυσιολογικής ανάπτυξης, ενώ η διαταραχή της αποτελεί ένα από τα χαρακτηριστικά στοιχεία της ανάπτυξης καρκινώματος. Τα ευρήματα και οι παρατηρήσεις από την αξιολόγηση των δεδομένων της συγκεκριμένης ερευνητικής μελέτης, πιστεύουμε ότι θα συμβάλλουν στο ερευνητικό πεδίο των καρκινωμάτων των ωοθηκών, τόσο σε διαγνωστικό όσο και σε προγνωστικό επίπεδο.
Οι ζωγράφοι Μιχαήλ Πολυχρόνιος και Μιχαήλ Ελευθέριος από την Κρήτη
Authors: Φαϊάντ Σαμίρ
Published: August 2021

Με την μελέτη μου επιχείρησα να αναδείξω τους δύο ζωγράφους και τα έργα τους. O πρώτος, ο Μιχαήλ Πολυχρόνιος, ήταν γνωστός στο Πατριαρχείο Αντιοχείας και λιγότερο στην Ελλάδα αν και καταγόταν από την Κρήτη. Ο δεύτερος ζωγράφος όμως, ο Μιχαήλ Ελευθέριος, ήταν άγνωστος τόσο στο Πατριαρχείο Αντιοχείας όσο και στον ελληνικό χώρο. Ο σκοπός αυτής της μελέτης ήταν να αναδείξω ότι τα αποκαλυφθέντα έργα δεν ανάγονταν στο μόνο Μιχαήλ Πολυχρόνιο, αλλά και στο Μιχαήλ Ελευθέριο και ότι ο δεύτερος συνέβαλε εξίσου στην ανάπτυξη αυτών των έργων. Η μέθοδος που ακολουθήσαμε για την ανάπτυξη του θέματός μας είναι η εξής: στο πρώτο κεφάλαιο η διαπραγμάτευση βασίστηκε στις σχετικές σύγχρονες μελέτες. Το δεύτερο κεφάλαιο στηρίχτηκε αμιγώς στην ιστορική βιβλιογραφία. Το τρίτο κεφάλαιο εδράζεται στη βιβλιογραφία της εκκλησιαστικής τέχνης και ιστορικών πηγών. Η προσέγγιση του τέταρτου κεφαλαίου στηρίχθηκε αμιγώς στην βιβλιογραφία της εκκλησιαστικής τέχνης. Το πέμπτο κεφάλαιο βασίστηκε στην παράδοση της εκκλησιαστικής τέχνης. Για την ανάπτυξη του τμήματος της περιγραφής των εικόνων χρησιμοποιήθηκε σχετική με την περιγραφή των εικόνων βιβλιογραφία. Σ᾿ αυτή την έρευνα διαβεβαιώνονται τα εξής: - όλες η αναφερόμενες πληροφορίες για τους ζωγράφους Μιχαήλ Πολυχρόνιο και Μιχαήλ Ελευθέριο είναι ανακριβείς. - Το αρχαιότερο έργο του Μιχαήλ πολυχρονίου δεν χρονολογούταν το 1811, αλλά το 1810. - Το έργο που καταγράψαμε δεν ανήκει μόνο στο Μιχαήλ Πολυχρόνιο, αλλά και στο μάστορα Μιχαήλ Ελευθέριο. - Οι ζωγράφοι Μιχαήλ Πολυχρόνιος και Μιχαήλ Ελευθέριος δεν εργάστηκαν με την τεχνική της ελαιογραφίας, αλλά με τεχνική της αυγοτέμπερας. - Για την ολοκλήρωση του όλου έργου των ζωγράφων Πολυχρονίου και Μιχαήλ Ελευθερίου χρειάστηκε να προσλάβουν τοπικούς συνεργάτες και να ανοίξουν τουλάχιστον 2 με 3 εργαστήρια στη Σύρια και στο Λίβανο. - Διαβεβαιώθηκε επίσης ότι ένας τρίτος ζωγράφος με όνομα Γεδεών (ιεροδιάκονος) ανήκε στην ίδια τεχνική παράδοση και είχε συνεργαστεί εξίσου μαζί με τους δύο προαναφερόμενους ζωγράφους. - Από τις επιγραφές που βρέθηκαν πάνω σε κάποια έργα τους αποκαλύφτηκαν κάποιες σπουδαίες ιστορικές πληροφορίες για ναούς και μοναστήρια. - Οι εν λόγω ζωγράφοι χρησιμοποίησαν αρκετά τοπικά διακοσμητικά στοιχεία, ειδικά από τη Δαμασκό. - Αποκαλύφθηκαν κάποιες πλαστές εικόνες, οι οποίες φορούν την υπογραφή του Μιχαήλ Πολυχρονίου, ενώ ανήκουν εντελώς σε άλλους ζωγράφους.
Ο ρόλος της λογιστικής πληροφόρησης στο κόστος κεφαλαίου
Authors: Ελευθερίου Σοφία
Published: August 2021

Η διατριβή αυτή διερευνά τις επιπτώσεις των λογιστικών πληροφοριών στο κόστος κεφαλαίου, καθώς και το πώς αυτό επηρεάζει τις υπερβάλλουσες αποδόσεις των μετοχών των βιομηχανικών επιχειρήσεων στις ΗΠΑ. Ειδικότερα, η εμπειρική ανάλυση διερευνά το πως οι λογιστικές πληροφορίες καθώς και η ποιότητα των λογιστικών ανακοινώσεων και των κερδών της επιχείρησης επηρεάζει τις αποδόσεις των μετοχών μέσω της επίδρασής τους στο κόστος του κεφαλαίου. Η εμπειρική προσέγγιση χρησιμοποιεί ένα δείγμα από 330 μεταποιητικές επιχειρήσεις των ΗΠΑ, της περιόδου Ιανουάριος του 1990- Ιούνιος του 2009, καθώς και τη μεθοδολογία των δυναμικών-διαστρωματικών στατιστικών στοιχείων.Τα εμπειρικά ευρήματα εμφανίζουν ότι όλα τα συστατικά της λογιστικής πληροφόρησης, όπως ενδεικτικά αναφέρουμε τα κέρδη, τα δεδουλευμένα έσοδα-έξοδα των επιχειρήσεων, επηρεάζουν το κόστος κεφαλαίου της επιχείρησης, το οποίο με την σειρά του, ασκεί αρνητική επίδραση στις υπερβάλλουσες αποδόσεις της επιχείρησης
Νάξος
Authors: Σφυρόερα Αλεξάνδρα
Published: August 2021

Στόχος ήταν η σύνταξη μιας μελέτης με θέμα την αρχαιολογία και ιστορία της Νάξου των Κυκλάδων από τη Γεωμετρική έως και την Αυτοκρατορική εποχή, στην οποία κατ’ αρχάς συγκεντρώνονται και παρουσιάζονται με τρόπο συστηματικό όλες οι σωζόμενες για το νησί γραπτές μαρτυρίες (γραμματειακές πηγές, ναξιακές επιγραφές, λοιπές επιγραφικές και νομισματικές μαρτυρίες) και στη συνέχεια οι πληροφορίες που παρέχουν, μελετώνται και συνθέτονται ενδελεχώς, συνδυαζόμενες αφενός με τα μέχρι σήμερα δημοσιευμένα πορίσματα της πολύχρονης αρχαιολογικής έρευνας, αφετέρου με στοιχεία από την επιτόπια παρατήρηση. Η μελέτη αυτή μη περιοριζόμενη στην ανάλυση μίας μόνο κατηγορίας αρχαιολογικού υλικού, αλλά στην εκμετάλλευση κάθε διαθέσιμης πληροφορίας συμβάλλει στη διαχρονική ανασύνθεση ποικίλων πτυχών της ναξιακής ζωής στην αρχαιότητα, όπως η διαλεκτική σχέση των ανθρώπων με το φυσικό περιβάλλον, η ανάπτυξη της πόλεως, η οργάνωση και εκμετάλλευση της υπαίθρου, τα συστήματα παραγωγής, η κοινωνική και πολιτική οργάνωση, οι λατρείες, οι σχέσεις (πολιτικές, οικονομικές, άλλες) με τις υπόλοιπες Κυκλάδες, αλλά και ευρύτερα με το Αιγαίο και την ανατολική λεκάνη της Μεσογείου.